**М О Т И В И**

**към проект на**

**Наредба за** **проверките, извършвани от Държавна агенция „Държавен резерв и военновременни запаси“ по Закона за запасите от нефт и нефтопродукти**

**1. Причини, които налагат приемането на нормативния акт:**

Действащата към момента Наредба № 1 от 28.07.2014 г. за проверките, извършвани от Държавна агенция „Държавен резерв и военновременни запаси“ (ДА ДРВВЗ/Агенцията) по Закона за запасите от нефт и нефтопродукти (ЗЗНН), е в сила от 19.08.2014 г.

Въз основа на Директива за изпълнение (ЕС) 2018/1581 на Комисията от 19 октомври 2018 година за изменение на Директива 2009/119/ЕО относно методите за изчисляване на задълженията по отношение на запасите, са приети изменения и допълнения в основния европейски нормативен акт, които държавите-членки на Европейския съюз (ЕС), бяха длъжни да въведат в националните си законодателства. В резултат ЗЗНН е изменен и допълнен съобразно измененията и допълненията на Директива на Съвета 2009/119/ЕО, в сила от 05.06.2020г. Едно от основните изменения е промяната на периода за ежегодното създаване и поддържане на нивата на петролните запаси въз основа на изчисленията на база данни за предходната календарна година. Съгласно чл. 3, пар. 3 от Директива 2009/119/ЕО, петролните запаси вече се създават и поддържат в периода от 1-ви юли на текущата календарна година до 30-ти юни на следващата календарна година с оглед осигуряване на по-дълго технологично време за организиране изпълнението на задълженията.

Изложеното по-горе налага привеждане на подзаконовия нормативен акт в съответствие с нормативния акт от по-висока степен.

Наредбата е нормативен акт, който се издава за прилагане на отделни разпоредби или подразделения на нормативен акт от по-висока степен. Преди да се пристъпи към изменение на подзаконова нормативна уредба, е необходимо да е налице стабилна законова уредба. Многократните изменения и допълнения на ЗЗНН в периода м. юни, 2020г. - м. февруари, 2024г. (общо 6 на брой) представляваха обективна пречка за осъществяване на подготвяните промени в подзаконовата нормативна уредба.

С изменението, в съответствие с чл. 3, пар. 3 от Директивата, на чл. 17 от ЗЗНН, в сила от 5.06.2020 г., задължените лица следва да създават и поддържат индивидуално определените им нива на запаси за извънредни ситуации от 1 юли на текущата календарна година до 30 юни на следващата календарна година.

Този срок дава отражение и на планирането и изготвянето на годишния план за контролната дейност по чл. 8, ал. 2, т. 8 от ЗЗНН, който включва и проверки за изпълнение на задълженията по чл. 17 от ЗЗНН.

В проекта на наредба, за разлика от действащата такава, отпада регламентацията относно процедурата по изготвяне на годишния план за контролната дейност. Планът ще бъде уреден с вътрешноведомствен акт, съдържащ указания към служителите, определени да осъществяват контролни функции по ЗЗНН, съгласно чл. 55, ал. 4 от ЗЗНН.

С предложената наредба се постига единство и систематизация на осъществяваната контролна дейност от страна на ДА ДРВВЗ, тъй като нейното съдържание е допълнено с проверки, които към момента се осъществяват по ред и правила, установени във вътрешноведомствени актове. Допълнително включените проверки са тези на лицата, подали искане за регистрация на склад за съхраняване на запаси от нефт и нефтопродукти, както и проверки на съхранителите за изпълнение на задълженията им да поддържат регистрираните по закона складове в състояние, съответстващо на „Общи изисквания, на които трябва да отговарят складовете за съхраняване на запаси по ЗЗНН“, утвърдени от председателя на Агенцията.

В проекта на подзаконов акт, в съответствие с Регламент (ЕС) 2019/2152 на Европейския Парламент и на Съвета от 27 ноември 2019 година за европейската бизнес статистика и за отмяна на 10 правни акта в областта на бизнес статистиката (Регламент (ЕС) № 2019/2152), се използват понятията вътресъюзен внос и вътресъюзен износ вместо пристигания и изпращания. Дефинициите им са формулирани чрез препращане към Закона за статистиката на вътресъюзната търговия със стоки.

**2. Цели**

С проекта на Наредба се цели:

- привеждане на подзаконовия акт в съответствие с нормативния акт от по-висока степен - ЗЗНН;

- привеждане на подзаконовия акт в съответствие с Регламент (ЕС) № 2019/2152;

- внасяне на яснота за проверяваните лица по отношение на задълженията им в хода на провеждане на проверките по ЗЗНН.

**3. Финансовите и други средства, необходими за прилагането на новата уредба**

Предлаганият проект на Наредба не оказва въздействие върху държавния бюджет. За прилагането на новата уредба не са необходими допълнителни финансови средства по бюджета на ДА ДРВВЗ.

**4. Очаквани резултати от прилагането, включително финансовите, ако има такива**

С приемане на наредбата ще се постигне синхронизация на подзаконовата със законовата уредба, касаеща запасите от нефт и нефтопродукти; съответствие с националното и европейско законодателство по отношение на понятията; по-голяма яснота за проверяваните лица във връзка с изпълнение на задълженията им по ЗЗНН, както и повишаване на ефективността на осъществявания държавен надзор от страна на Агенцията.

**5. Анализ за съответствие с правото на Европейския съюз**

С проекта на наредба не се транспонират нормативни актове на институции на Европейския съюз, поради което не се налага да бъде изготвяна справка за съответствие с правото на Европейския съюз.

Съгласувал:

Румен Младенов

Заместник-председател на ДА ДРВВЗ

Илияна Илиева

Главен директор на ГД ДРВВЗЗ

Росица Станкова

Заместник-главен директор на ГД ДРВВЗЗ

Денница Кабакчиева

Директор на дирекция АПОЕК

Милена Злидолска

Началник на отдел ПНОЕК

Павлина Палева

Началник на отдел ГМ

Изготвил:

Анна Груева

Държавен експерт в отдел ГМ

Десислава Бишурова

Главен юрисконсулт в сектор ПНО